Hermanninranta

**Hermanninranta** () on Helsingin piirijaossa Vallilan peruspiirin osa-alue ja kuuluu Hermannin kaupunginosaan. Vuoden 2023 asemakaavan hyväksymiseen asti valtaosa Hermanninrannan alueesta kuului Sörnäisten kaupunginosaan ja vain kapea kaistale alueen pohjoisosasta Hermanniin. Hermanninrannan osa-alue muodostettiin vuoden 2013 alussa. Osa-alueen  pohjoispuolella on Hermanniin kuuluva Kyläsaari ja eteläpuolella Kalasatamaan kuuluva Verkkosaari. Länsireunassa aluetta rajaa Hermannin rantatie.

Alueella on ollut pienimuotoista teollisuutta ja veneiden talvisäilytyspaikkoja. Rannan läheisyydessä on ollut muutamia vanhoja teollisuusrakennuksia, ja osa-alueen korkein maamerkki on ollut betonitehdas. Alueella on aiemmin sijainnut myös kalanjalostushalleja, elintarvikevarastoja ja autojen maahantuojien autovarastoja. Hermanninrannassa oli vuonna 2013 työpaikkoja 110, mutta ei ollenkaan asukkaita. Alueen pinta-ala on 28 hehtaaria.

Hermanninranta rakennetaan 2020–2030-luvuilla Verkkosaaren tapaan asuinpainotteiseksi kerrostaloalueeksi. Alueen esi- ja katurakentaminen alkoi toukokuussa 2025.

## Historia
Hermanninranta on kokonaan täyttömaata: se sijoittuu entisten saarten, Kyläsaaren ja Verkkosaaren väliin, ja ne liitettiin mantereeseen 1930–1940-luvulla. Alkuperäinen rantaviiva kulki likipitäen Hermannin rantatien kohdalla.

Weekend Festival järjestettiin alueella vuosina 2013–2017, jonka jälkeen se siirtyi Hietaniemen uimarannalle. Vuodesta 2011 alkaen Nihdissä sijainnut kaikille avoin Sompasauna sijaitsi Hermanninrannassa vuosina 2021–2025, kunnes se siirtyi edelleen Mustikkamaalle rakennustöiden tieltä.

## Rakennussuunnitelma
Hermanninrannan kaavoitus aloitettiin vuonna 2021, ja kaupungin­valtuusto hyväksyi sen maaliskuussa 2023. Esi- ja katurakentaminen alkoi toukokuussa 2025, ja se valmistunee syksyyn 2027 mennessä. Alueelle on tarkoitus rakentaa asumista ja palveluita noin 5&nbsp;500 asukkaalle yhteensä yhdeksään asuinkortteliin; lisäksi selvitetään puurakentamisen ja kelluvien rakennusten edellytyksiä. Kortteleiden kerrosluku on Hermannin rantatien puolella 8 ja itäpuolella 6. Asuintaloista kolme on tornitaloja. Alueelle suunnitellaan myös koulua, kahta päiväkotia, urheilukenttää ja leikkipuistoa. Koulun on määrä valmistua viimeistään vuonna 2029.  

Rakennussuunnitelmissa on painotettu vihreää infrastruktuuria, puurakentamista ja autottomuutta. Heikon savi- ja liejupohjan vuoksi korttelit ja katualueet joudutaan kuitenkin perustamaan betonipaalulaatan varaan. 

Suunnittelussa suositaan kävelyä, pyöräilyä ja joukkoliikennettä. Alueen joukkoliikenne perustuu pääaosin Kalasatama–Pasila-raitiotiehen. Hermanninrannan halki pohjois–eteläsuunnassa kulkevasta Kyläsaarenkadusta tehdään pyöräilybaana. Alueella sijaitsevaa Hermannin rantapuistoa ei ole tarkoitus rakentaa, vaan asutus keskittyy lähelle Hermannin rantatietä.  Alueen kadunnimistö on musiikkiaiheinen ja kunnioittaa suomalaisia iskelmälaulajia.

## Kuvia

Tiedosto:Junkyard with abandoned cars and furniture in Hermanninranta, Helsinki, Finland, 2020 April.jpg|Hermanninrannan joutomaa-aluetta vuonna 2020. Taustalla betonitehdas.
Tiedosto:Temporary bus stop in Hermanninranta, Helsinki, Finland, 2022.jpg|Väliaikainen bussipysäkki Kyläsaarenkadulla vuonna 2022.
Tiedosto:Vainio bus refuelling at Neste Truck station in Hermanninranta, Helsinki, Finland, 2021 April.jpg|Sittemmin suljettu isojen ajoneuvojen huoltoasema.


## Lähteet

## Aiheesta muualla